Senatorii şi deputaţii nu se mai laudă cu declaraţii politice sau legi depuse, ci cu o imagine desăvârşită din picioare până în piept

Steliana Vasilica Miron, senator PNL. Prima lecţie pe care a învăţat-o când a intrat în politică este că imaginea contează. Aşa că are mare grijă de felul în care arată. Nu poartă niciodată o rochie de două ori, îşi face pe comandă ţinutele gândite de ea şi are zeci de pantofi, pentru fiecare costum. Ţine la siluetă, aşa că n-a mâncat în viaţa ei cartofi prăjiţi. Bijuteriile sunt, însă, cireaşa de pe look-ul Vasilicăi Miron. Lângă un ceas aurit şi cercei cu briliante nu putea să pună o insignă de alamă.

Un accesoriu, o broşă. Asta este insigna de parlamentar pentru doamna din PNL. Regulamentul îi obligă pe aleşi să o poarte aşa încât să fie recunoscuţi de angajaţi în Parlament. Cea de alamă costă 62 de lei, însă cea de aur în jur de 1.000 de lei. Deşi nu i se pare mult, Vasilica o să lase totuşi insigna moştenire.